
Η Κοινο_Τοπία στηρίζει τη δράση του Δικηγορικού Συλλόγου
 Πάτρας για την ειρήνη στην Ουκρανία
Η Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ www.koinotopia.gr στηρίζει τη διαμαρτυρία του Δικηγορικού Συλλόγου Πάτρας για την εισβολή της Ρωσίας στην Ουκρανία την Παρασκευή, 4 Μαρτίου 2022 και ώρα 12μμ στο Δικαστικό Μέγαρο Πατρών και καλεί μέλη και υποστηρικτές σε ένα βροντερό ΟΧΙ ΣΤΟΝ ΠΟΛΕΜΟ – ΝΑΙ ΣΤΗΝ ΕΙΡΗΝΗ. 
Συγκεκριμένα η ανακοίνωση αναφέρει:
Ο Δικηγορικός Σύλλογος Πατρών, ταγμένος στην προάσπιση των ανθρωπίνων δικαιωμάτων, της ειρήνης και υπέρμαχος της τήρησης του Διεθνούς Δικαίου, καταδικάζει απερίφραστα κάθε στρατιωτική εισβολή και παραβίαση των συνόρων ανεξαρτήτων κρατών, η οποία συνιστά κατάφωρη παραβίαση του Διεθνούς Δικαίου.

Ο Δικηγορικός Σύλλογος Πατρών καλεί τη Διεθνή Κοινότητα και τους Διεθνείς Οργανισμούς να παρέμβουν για την άμεση παύση των εχθροπραξιών, την προστασία της ανθρώπινης ζωής και αξιοπρέπειας και την αποκατάσταση της νομιμότητας.

Στο πλαίσιο των παραπάνω αρχών του, ο Δικηγορικός Σύλλογος Πατρών καλεί τα μέλη του, τον λαό της Πάτρας και όλους τους φορείς της πόλης να συμμετάσχουν στην εκδήλωση υπέρ της ειρήνης, που θα πραγματοποιηθεί στο Δικαστικό Μέγαρο Πατρών την Παρασκευή, 4 Μαρτίου 2022 και ώρα 12μμ
Όλοι μαζί για την παγκόσμια ΕΙΡΗΝΗ!
Παράλληλα η Κοινο_Τοπία ξεκινά προσπάθεια συγκέντρωσης βοήθειας προς τους εκατοντάδες χιλιάδες εκτοπισμένους και πληγέντες Ουκρανούς -θύματα του παραλογισμού της εισβολής και καταστροφής της χώρας τους- η οποία θα πάρει πρακτική μορφή όταν τελεσφορήσουν οι διερευνήσεις του τι είδη χρειάζονται ως βοήθεια, ποιος, πως και που θα προωθήσει τη βοήθεια, ποιος θα τη διαχειριστεί και διανείμει. Ήδη υπάρχει επικοινωνία και διαβούλευση περί αυτών και ελπίζουμε σύντομα να βρεθούν οι βέλτιστες πρακτικές. 

Μέχρι τότε και επειδή η συγκέντρωση χρημάτων και αξιοποίησής τους για το σκοπό αυτό είναι ο πιο πρακτικός τρόπος βοήθειας, γιατί έχει ευελιξία, μπορεί όποιος θέλει να καταθέσει ένα ποσό για το σκοπό αυτό στην οργάνωση και εμείς δεσμευόμαστε όπως πάντα να ενημερώσουμε που και πως ‘‘έπιασε τόπο’’.
Για κάθε προσφορά – συμμετοχή παρακαλούμε απευθυνθείτε στη γραμματεία της Κοινο_Τοπίας Καραϊσκάκη 153 (ισόγειο), μεταξύ Πατρέως και Γεροκωστοπούλου, τηλ. 2610.622250, Δευτέρα, Τρίτη, Τετάρτη 11πμ-2μμ και Πέμπτη, Παρασκευή 7-9μμ ή στο 2610.277171 τις υπόλοιπες μέρες και ώρες ή στο info@koinotopia.gr
Πληροφορίες για δημοσιογράφους: Σπηλιώτης Ανδρέας 2610.277171
